LV Eiropas Savienības Oficiālais Vēstnesis C 267/50

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 267/17)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“MAZAPÁN DE TOLEDO”

EK Nr.: ES/PGI/005/0291/14.05.2003

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación Adrese: Paseo de la Infanta Isabel, no 1 E-28071 Madrid Tālrunis: (34) 913 47 53 94 Fakss: (34) 913 47 54 10 E-pasts: sgcaproagro@mapya.es

2. Grupa:

Nosaukums: Consejo Regulador de la Indicación Geográfica Protegida Mazapán de Toledo Adrese: Paseo de Recaredo, no 1 E-45002 Toledo Tālrunis: (34) 925 22 87 10 Fakss: (34) 925 21 18 12 E-pasts: — Sastāvs: ražotāji/pārstrādātāji ( X ) Citi ( )

3. Produkta veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Mazapán de Toledo”

4.2. Apraksts: Nosaukums “Mazapán de Toledo” (Toledo marcipāns) apzīmē smalkgraudainu, blīvu masu, ko izgatavo, svaigas, lobītas un samaltas mandeles samaisot vai samīcot kopā ar cukuru vai cukuriem.

Mandeles ir “Mazapán de Toledo” maisījuma galvenā sastāvdaļa, un tām jāveido produkta lielākā daļa vai vismaz jābūt attiecībā 1:1, t.i., 50 % no kopējās masas.“Mazapán de Toledo” izgatavo no lobītām saldo šķirņu mandelēm ar tauku saturu vismaz 50 %. Tādējādi “Mazapán de Toledo” tauku saturam jābūt vismaz 26 % (atbilstīgi obligātajai mandeļu procentuālajai daļai un to minimālajam tauku saturam).

Organoleptiskās īpašības novērtē, degustējot “Mazapán de Toledo”. Degustācijā vērtē divas pamatkategorijas.

Ožas un garšas sajūtas: smaržas un garšas novērtējums, kas veido 66,5 % no kopējā punktu skaita.

Konsistence: citas sajūtas mutes dobumā, kuru vērtējums veido 33,5 % no kopējā punktu skaita.

Produktam, ko laiž tirdzniecībā ar AĢIN “Mazapán de Toledo”, jāiegūst vismaz 48 punkti, pie tam nevienā degustācijas kategorijā produkts nedrīkst būt saņēmis novērtējumu “nepietiekams” vai “nepieņemams”.

4.3. Ģeogrāfiskais apgabals: Toledo province.

4.4. Izcelsmes apliecinājums: Termins “mazapán” (marcipāns), visticamāk, cēlies no arābu valodas, ko al Andalus lietoja viduslaikos, rasu un kultūru līdzāspastāvēšanas periodā Spānijas centrālajā daļā un dienvidos.

Kad beidzās arābu virskundzība, produktu turpināja izgatavot Toledo — gan klosteros, gan citviet. Kopš tiem laikiem līdz pat mūsdienām vietējie un provinces ražotāji ir turpinājuši izgatavot marcipānu pēc tradicionālajām metodēm, uzkrājot plašu zinātību un pieredzi.

Lai patērētājiem garantētu “Mazapán de Toledo” autentiskumu, produktu ar ģeogrāfiskās izcelsmes norādi drīkst izgatavot vienīgi Toledo provinces ražotāji un produktu pārbauda sertifikācijas struktūra, kas ietilpst pārbaudes struktūrā.

4.5. Ražošanas metode:

— Svaigas, lobītas un samitrinātas mandeles samaisa ar cukuru vai dažāda veida cukuriem.

— “Mazapán de Toledo” izgatavo no lobītām saldo šķirņu mandelēm ar tauku saturu vismaz 50 %. Var izmantot cukurbiešu vai cukurniedru cukuru, medu, glikozi, saharozi vai citus dabīgos cukurus.

— Sasmalcina, samīca un iepako.

4.6. Saikne: Lai gan cukurs nebija pieejams visā Eiropā līdz XVI gadsimtam, tomēr, pateicoties tam, ka lielu daudzumu šā produkta ieveda no Amerikas, to, bez šaubām, plaši lietoja al Andalus un Sicīlijā, no kurienes to ieveda Kastīlijā, Katalonijā, Portugālē un Itālijā. Cukuru izmantoja līdzvērtīgi medum vai tas aizstāja medu dažādos gardos saldēdienos un dzērienos, daudzos un dažādos veidos.

Cukuru jauca kopā ar riekstiem, it īpaši ar mandelēm, un gatavoja tipiskus Austrumu saldumus, un daudzas no šīm receptēm saglabājušās līdz pat mūsdienām. Šādi saldumi ir, piemēram, Toledo marcipāni, nugas (los turrones), mandeļu saldumi (las pastas de almendra), mandeļu un priežu riekstu saldumi (las empiñonadas) un mandeles cukurā. Tiek gatavoti arī neskaitāmi tradicionālie saldumi, kuru receptes bieži vien tiek turētas noslēpumā, lai gan nosaukumi atklāj to arābisko izcelsmi, piemēram, Kuenkas el alajú vai Andalūzijas el alfajor (no arābu valodas vārda alhashu, kas nozīmē “pildīts”).

Toledo saldumu gatavošana izvērsās par īpaši smalku un izcilu mākslu ar daudzām niansēm, sastāva variācijām un veiksmīgiem atklājumiem. Tajā arābu un ebreju saldumu gatavošanas tradīcijas apvienojās ar slēgtajos klosteros mītošo mūķeņu prasmi un pilsētas konditoru rūpīgo darbu. Toledo saldumi — šīs pilsētas galvenā atšķirīgā kulinārijas iezīme — bija ļoti iecienīti un slaveni. Savai mītnei Justē Karloss V un vēlāk arī viņa dēls Filips II pasūtīja marcipānu un citus gardumus, kas izgatavoti karaliskajā pilsētā. Toledo saldumi, pateicoties to daudzveidībai, oriģinalitātei un izsmalcinātībai, tajā laikmetā tika plaši atzīti kā vislabākie Eiropā. Recepšu daudzums ir neaptverams.

Pirmā zināmā “mazapán” recepte atrodama pavāra Ruperto de Nolas (Ruperto de Nola) grāmatā Libro de guisados, manjares y potajes (“Sautējumu, gardumu un zupu grāmata”), kas pirmo reizi spāņu valodā izdota Toledo 1525. gadā, karaļa Karlosa V vizītes laikā.

Ar karaļa Filipa III 1615. gadā izsludināto dekrētu ir apstiprināts Toledo Konditoru ģildes likums, un šā dokumenta 10. iedaļā marcipāna ražošana ir aprakstīta šādi: “lai marcipāni tiek gatavoti no Valensijas mandelēm un baltā cukura sīrupa un nekā citādi, un katrs, kas dara citādi, ik reizi samaksā sodu — vienu tūkstoti maravedíes”.

Ir arī daudz vēsturisku, literāru un periodikas tekstu, kas liecina, ka “mazapán” ar tradicionālām, uzticamām un pastāvīgām metodēm tika ražots dažādās Toledo provinces apdzīvotajās vietās.

Toledo marcipāna slava ir plaši apliecināta daudzos vēsturiskos, literāros un periodikas tekstos, kuros marcipāns vienmēr pieminēts līdz ar provinces nosaukumu.

Ramons de Mezonero Romanoss (Ramón de Mesonero Romanos) (1803-1882), pieminot marcipānu savās “Madrides ainās” (Escenas matritenses), nosauc to par “meistardarbu”. “Ko gan es varēju uzdāvināt jaunavai, kas bija mana pirmā mīlestība? Kaut ko, kas visaugstākajā mērā apvieno jūtīgumu un visizsmalcinātāko gaumi? “Kārbiņu Toledo marcipāna!”, es aizrautīgi iesaucos, noliekot to uz galda”.

Konsepsjona Arenala (Concepción Arenal) (1820-1923) vienu no saviem dzejoļiem veltījusi Ziemassvētku dāvanām. “To godina un, apliecinot cieņu, Valensija un Mursija dāvā laimus, apelsīnus, dateles un granātābolus, svaigas vīnogas un žāvētas vīģes. Alikante un Hihona sūta cieto un mīksto nugu, kas nobāl blakus Toledo marcipānam. No Malagas nāk rozīnes”.

Leopoldo Alass Urenja (Klarins) (Leopoldo Alas Ureña (Clarín)) (1852-1901) laikrakstā Museum, rakstā, kurā “Reģentes” (La Regenta) autors komentē dažādus Emīlijas Pardo Bazanas (Emilia Pardo Bazán) darbus, raksta: “Šo abu mīlestība lasītājam rada līdzīgas sajūtas, kā ēdot visas dienas laikā apžuvušu huevos hilados [olu saldēdiens] vai “Mazapán de Toledo”, kas garšo pēc tā kastītes, vai vecu biskvītu...”

Enrikes Gaspara (Enrique Gaspar) (1842-1902) dziesmuspēlē La tribu Salvaje, kas pirmo reizi uzvesta 1901. gada 23. maijā, brīdī, kad darbība notiek klasē un skolēni “dzied” reizrēķina tabulu, skolotājs nolemj “nedaudz atkārtot Spānijas politisko, fizisko, rūpniecības un lauksaimniecības ģeogrāfiju”. Skolēniem katra pilsēta jāsaista ar tās visplašāk pazīstamo ražojumu. “Gihonā ir sidrs, Toledo — marcipāns”.

Benito Peress Galdoss (Benito Perez Galdos) (1843-1920) ilgus laikposmus pavadījis Toledo, un šajā pilsētā norisinās daudzu viņa romānu darbība. Romānā El audaz (“Drosme”) Toledo marcipāns minēts divas reizes. Romānā Fortunata y Jacinta (“Fortunata un Hasinta”) arī vairākas reizes minēts Toledo marcipāns, ik reizi saistībā ar gatavošanos Ziemassvētkiem. To, cik plaši atzīts un iecienīts Toledo marcipāns ir mūsdienās, apliecina daudzie svētki un apraksti dažādos informācijas līdzekļos, prestiži gastronomijas ceļveži un slaveni restorāni.“Mazapán de Toledo” raksturo ar šādiem epitetiem: izcils, klasisks, tipisks, slavens, ļoti slavens un galvenā gastronomiskā specialitāte. Slavenāko Toledo konditoru veikalu skatlogus tradicionāli rotā no marcipāna rūpīgi izgatavotas reprodukcijas un attēli, kuros parādītas reliģiskas, heraldiskas vai ikdienas dzīves ainas. Kā piemērs šeit pievienota fotogrāfija, kurā redzams veikala skatlogs Santo Tomé ielā, Toledo, un šajā skatlogā ar apbrīnojamu precizitāti no marcipāna izveidota Toledo katedrāles Lauvu vārtu reprodukcija.

Kopš tiem laikiem, kad oriģinālā recepte un amata meistaru zinātība nokļuva ārpus karaliskās pilsētas mūriem, arī citās provinces apdzīvotajās vietās, kurās atrodas marcipāna ražotnes, ir savas svinības un tradīcijas, kas saistītas ar marcipānu. Marcipāna izgatavošanas tradīcijas ir arī Sonseca, Gálvez, Consuegra, Fuensalida, Polán un citos ciematos.

Toledo marcipāns minēts arī prestižos gastronomijas ceļvežos.

Michelín ceļvedis: “Toledo galvenā gastronomiskā specialitāte neapšaubāmi ir īpaši slavenais” Mazapán de Toledo“, ko gatavo no mandelēm un cukura”.

Campsa ceļvedis: “Toledo muzeju piedāvājums ir ļoti plašs, un atklājums ir izcilā gastronomija, kas nav tikai slavenie marcipāni”.

“Mazapán de Toledo” tiek piedāvāts Toledo visslavenāko restorānu, kā Casa Aurelio, Venta de Aires, Adolfo un La Catedral, desertu kartēs, un daži no restorāniem kā saldēdienu iesaka izcilo“Mazapán de Toledo”.

4.7. Pārbaudes struktūra:

Nosaukums: Servicios de Inspección y Certificación, S.L. Adrese: C/ Ciudad, no 13-1o E-45001 Toledo Tālrunis: (34) 925 28 51 39 Fakss: (34) 925 28 51 39 E-pasts: —

Pārbaudes struktūra Servicios de Inspección y Certificación, S.L kā sertifikācijas struktūra atbilst standarta EN 45011 prasībām.

4.8. Marķējums: Produkta “Mazapán de Toledo” marķējumā iekļauj norādi “INDICACIÓN GEOGRÁFICA PROTEGIDA MAZAPÁN DE TOLEDO” un logotipu, ar ko pārbaudes struktūru apzīmē kā produkta sertifikācijas struktūru.

Izstrādājumus, ko izgatavo no produkta ar aizsargātu ģeogrāfiskās izcelsmes norādi “Mazapán de Toledo IGP”, var nosūtīt patērētājiem iepakojumā, uz kura ir norāde “Elaborado con Indicación Geográfica Protegida Mazapán de Toledo” (“Izgatavots, izmantojot produktu ar aizsargātu ģeogrāfiskās izcelsmes norādi Mazapán de Toledo”), nepievienojot Kopienas logotipu, ja

sertificētais produkts “Mazapán de Toledo IGP” ir vienīgā marcipāna masa, kas izmantota minētā izstrādājuma ražošanai un

norādes “Elaborado con Indicación Geográfica Protegida Mazapán de Toledo” lietotājiem ir atļauja lietot šo norādi.

Tas nozīmē, ka Regulatīvā padome, kam ir reģistra piešķirtas intelektuālā īpašuma tiesības uz aizsargātu ģeogrāfiskās izcelsmes norādi “Mazapán de Toledo”, piešķir atļauju izmantot norādi “Elaborado con Indicación Geográfica Protegida Mazapán de Toledo” uz izgatavotajiem izstrādājumiem.

Regulatīvā padome attiecīgos reģistros reģistrē lietotājus, kam ir atļauja lietot norādi “Elaborado con Indicación Geográfica Protegida Mazapán de Toledo”, un nodrošina aizsargātās norādes pareizu lietošanu.

(1) OV L 93, 31.3.2006., 12. lpp.